Title: 8
Author: Viliam Michalovič
Last saved by: Eva Masárová
Company: Hewlett-Packard Company

SPRÁVA ZO ZAHRANIČNEJ PRACOVNEJ CESTY

1.	Účastník ZPC 

Meno a priezvisko, tituly: | Viliam Michalovič, Ing.
Znalosť cudzích jazykov: | Anglický jazyk

2.	Zahraničná pracovná cesta
Štát / mesto: | Belgicko/Brusel

Názov a adresa 
prijímajúcej organizácie:

Rada Európskej únie, Všeobecný sekretariát

Účel cesty: | Zasadnutie pracovnej skupiny pre mládež
Spôsob financovania: | MŠVVaŠ SR

3.	Rámcový program pobytu

Dátum | Navštívené organizácie, alebo pomenovanie programu dňa, popis rokovania s uvedením mien a kontaktov na partnerov
23.10.2011 | Príchod do Bruselu

24.10.2011

Rokovanie pracovnej skupiny s týmto programom:
1.	Schválenie agendy
2.	Informácie Predsedníctva
3.	Informácie Komisie
4.	Návrh záverov Rady o východnom rozmere participácie a mobility mládeže
(doc. 15441/11 JEUN 60)
5.	Mládež a svet: spolupráca mládeže mimo EÚ (podkladový dokument PRES a otázku na výmenu názorov na Rade; doc. 15455/11 JEUN 62)
6.	Rôzne

4.	Priebeh rokovaní
K jednotlivým bodom programu:

1. Agenda zasadnutia bola schválená bez zmien. 

2. Informácie Predsedníctva poskytla Klaudia Wojciechowska z poľského ministerstva školstva.  V dňoch 17.-19. októbra sa uskutočnila konferencia PRES o mobilite v Sopotách. O mobilite sa hovorilo v celoživotnom kontexte, avšak dominovala oblasť mobility mládeže. PRES pripomenulo blížiace sa zasadanie Platformy 4  pre východné partnerstvo (27.10.). PRES informovalo, že na Výbore pre vzdelávanie pokročila diskusia o benčmarkoch v oblasti mobility. Pôvodne navrhovaný benčmark o vzdelávacej mobilite mladých ľudí vo všeobecnosti nakoniec ostal vo forme indikátora.  Rada ministrov pre mládež sa uskutoční popoludní 28.novembra. Plánuje sa aj spoločné zasadanie Výboru pre vzdelávanie, PS pre mládež a PS pre šport, a to 
5. decembra na tému návrhu nového programu pre oblasť vzdelávania, mládeže a športu. PRES potvrdilo, že ponecháva zasadanie PS pre mládež plánované na 12.12. taktiež na diskusiu o novom programe. 

3. Informácie Komisie: Komisia organizuje v dňoch 17. a 18. novembra konferenciu na tému mládež a sociálna inklúzia. 19. októbra sa uskutočnilo stretnutie Európskeho fóra o alkohole a zdraví, ktoré bolo venované téme alkoholu a mládeže. COM ďalej informovala o financovaní tzv. okna pre východné partnerstvo z Programu Mládež v akcii počas rokov 2012-2013 v objeme 31,5 mil. €. Z tejto sumy pôjde 12,5 mil. na centralizované a 19,5 mil. na decentralizované projekty. Podporovať sa budú projekty z Akcie 2 a 3.1, konkrétnejšie pôjde o podporu Európskej dobrovoľníckej služby, mládežníckych výmen a sieťovania inštitúcií. prvýkrát budú môcť byť krajiny východnej Európy predkladateľmi, a nie len partnermi projektov. 

Rokovanie pokračovalo informáciou o myšlienke zriadenia Európskeho dobrovoľníckeho zboru pre humanitárnu pomoc do roku 2012.  Ten by mal  umožniť Európanom vyjadriť ich odhodlanie preukázať solidaritu a navzájom spolupracovať ako občania EÚ. Keď sa poskytne pomoc ľuďom postihnutým prírodnými katastrofami, zároveň sa tým ľudia chopia  príležitosti prispievať k vytváraniu súdržnejšej európskej spoločnosti. Vďaka systému výberu, výcviku a rozmiestňovaniu dobrovoľníkov budú európske dobrovoľnícke zbory znamenať prínos pre existujúce dobrovoľnícke programy. Zbory budú pôsobiť v úzkej súčinnosti s existujúcimi dobrovoľníckymi organizáciami a štruktúrami. Aby sa predišlo duplicite činností a nesprávnemu nasmerovaniu finančných prostriedkov, zbory budú pri svojej činnosti zohľadňovať dopyt a vychádzať zo skutočných potrieb, a budú podporovať miestne kapacity. Predloženie legislatívneho návrhu sa plánuje na budúci rok.

4. Návrh záverov Rady o východnom rozmere participácie a mobility mládeže
Cieľom dokumentu je určenie aktivít, ktoré ČŠ môžu podniknúť na podporu spolupráce medzi mladými ľuďmi z EÚ a z regiónu východnej Európy a na redukciu prekážok pri rozvoji mobility mládeže mimo EÚ. Podpora medzinárodnej spolupráce mládeže, ako aj dialóg a vzájomné porozumenie medzi mladými ľuďmi z EÚ a krajín východnej Európy predstavuje dôležitý nástroj na podporu európskeho občianstva a procesov demokratizácie. Dokument následne vymenúva výhody, ktoré môže priniesť mobilita mladých ľudí z EÚ a krajín východnej Európy. ČŠ sú okrem iného vyzvané na podporu mobility a výmenu mladých ľudí vrátane dobrovoľníkov a pracovníkov s mládežou z EÚ a zo susedných krajín a na znižovanie prekážok mobility. COM sa vyzýva, aby v budúcich programoch EÚ pre mládež a vzdelávanie udržiavala a posilňovala východný rozmer (bez toho, aby boli dotknuté rokovania o viacročnom finančnom rámci)  a aby naďalej podporovala spoluprácu mládeže medzi EÚ a krajinami Východného partnerstva v rámci programu Východného partnerstva pre mládež.

Špecifická diskusia

Zostávajúca diskusia prebehla hlavne o požiadavke ES, IT a PT  zamerať dokument vrátane jeho názvu aj na krajiny južného Stredomoria.  Viacero krajín sa ohradilo proti návrhu na zmenu názvu v tejto fáze prerokúvania dokumentu (HU, BE, AT, DE). PRES následne predložilo kompromisný návrh znenia pre odseky 7, 11 a 13, ktorý bol všeobecne prijatý. 

Diskutovalo sa ešte o odseku 24, ktorý v súčasnosti hovorí o dohodách o zjednodušení vízového styku. UK sa chcelo vrátiť k predchádzajúcemu zneniu, nakoniec bol však prijatý FI kompromisný návrh. IT má výhradu na preskúmanie k ustanoveniam o vízach a COM k odseku 41 o budúcom programe pokrývajúcom oblasť mládeže.

Záver:  Pracovnej skupine pre mládež sa po treťom čítaní návrhu záverov Rady o východnom rozmere participácie a mobility mládeže podarilo dospieť takmer k úplnému konsenzu. Diskusia bude uzavretá tzv. tichou procedúrou do 31.10.2011. Potom bude dokument  v rámci štandardného postupu predložený na COREPER 1 a následne na rokovanie Rady pre mládež.
5. Mládež a svet: spolupráca mládeže mimo EÚ
V podkladovom dokumente PRES konštatuje, že spolupráca s krajinami mimo EÚ má rôzne podoby, t. j. politickú, hospodársku, kultúrnu a sociálnu, a vychádza z rôznych motivácií a faktorov.  Uznesenie Rady o obnovenom rámci pre európsku spoluprácu v oblasti mládeže   stanovuje usmernenia pre realizáciu štruktúrovaného dialógu.  Vymedzuje tiež oblasti činnosti vrátane oblasti Mládež a svet. V tejto súvislosti pripravilo PRES návrh otázok na diskusiu ministrov na Rade pre mládež:
1. Aké sú najlepšie postupy pri spolupráci s krajinami mimo EÚ v oblasti mládeže vo vašej krajine? Akú pridanú hodnotu a výhody prináša táto spolupráca? 
2. Aké opatrenia by sa mali prijať na úrovni EÚ, aby sa efektívne podporila táto spolupráca?

Záver:  PRES predstavilo návrh témy na diskusiu ministrov na Rade pre mládež, ktorou bude mládež a svet. Pracovná skupina schválila znenie otázok na Radu ministrov v predloženom znení. Dokument bude v rámci štandardného postupu predložený na COREPER 1 a následne na rokovanie Rady pre mládež.

6. Rôzne
V rámci tohto bodu nevystúpila žiadna delegácia.

5.	Odporúčané závery 
Pripomienky SK k textu návrhu záverov Rady o východnom rozmere participácie a mobility mládeže boli zohľadnené už na predchádzajúcich stretnutiach Pracovnej skupiny. Počas posledného zasadnutia prebehli konzultácie s CZ k textu dokumentu v časti, ktorá sa týka využitia Európskeho portálu pre mládež, kde z pôvodného návrhu vypadla odvolávka na pracovníkov s mládežou. Po konzultácii sme spoločne dospeli k záveru, že text v navrhovanom pozmenenom znení je akceptovateľný aj pre CZ a SK, nakoľko neobmedzuje potenciálnych užívateľov portálu. 

Prípravu podkladov k diskusii ministrov na Rade pre mládež v novembri 2011 zabezpečí odbor mládeže a komunitárnych programov v spolupráci s organizáciou IUVENTA a v konzultácii so zástupcami mládeže. 

6.	Prehľad prinesenej dokumentácie a miesto jej uloženia 
Dokumenty, ktoré boli predmetom diskusie, sú uložené na odbore mládeže a komunitárnych programov.  
7.	Osobitne vyhodnotený očakávaný prínos ZPC 
Prínosom pracovnej cesty bola možnosť konzultovať s partnermi z ministerstiev iných ČŠ ich návrhy na doplnenie a zmeny, špecificky na tomto stretnutí práve konzultácie s CZ. 

8.	Spôsob zverejnenia výsledkov ZPC, prenos získaných informácií

Rokovanie bolo zamerané na diskusie delegácií. Podstata ich vystúpení je zachytená v tejto správe, ktorá sa zverejňuje.

Súhlasím so zverejnením tejto správy na internete
Dátum: | 04.11.2011
Správu vypracoval: | Viliam Michalovič
Správu schválil: | Eva Masárová za OMKP
Správu schválil: | Kamila Jandzíková za SĎVM